ג'ון קייל

**ג'ון דייוויס קייל** (אנגלית: **John Cale**; נולד ב-9 במרץ 1942) הוא מוזיקאי, זמר-יוצר ומפיק מוזיקלי ולשי. הוא ידוע כאמן מגוון, בעיקר בתחום הרוק, וכמייסדה של להקת הוולווט אנדרגראונד.

## ביוגרפיה
### תחילת דרכו
קייל נולד בכפר גרנאט שבמחוז קרמרת'נשייר שבוויילס. לאחר שהתגלה כישרונו בנגינת ויולה ופסנתר נשלח ללימודי מוזיקה בלונדון.
בהמלצתו של המלחין היהודי-אמריקאי אהרן קופלנד קיבל מלגת לימודים מהמלחין היהודי-אמריקאי לאונרד ברנשטיין, ועבר לארצות הברית להמשך לימודיו במסצ'וסטס, ב-Eastman Conservatory in Tanglewood.
קייל נפגש באקדמיה עם מוזיקאים רבי השפעה, ובין השאר השתתף בצוותא עם ג'ון קייג' במרתון נגינת פסנתר בן 18 שעות שהיווה את הביצוע המלא הראשון של היצירה "Vexations" של אריק סאטי. כמו כן הוא ניגן בלהקת המוזיקה האקספרימנטלית של המלחין לה מונטה יאנג, שהשפיעה מאוד על יצירתו בלהקתו הבאה, הוולווט אנדרגראונד, בה פעל בשנים 1968-1966.

### הוולווט אנדרגראונד

קייל ניגן בשני אלבומיה הראשונים של הלהקה (ויולה, גיטרה בס, פסנתר ואורגן), השתתף בכתיבת שירים אחדים ושר בחלקם כסולן ראשי. לתרומתו הגדולה ביותר נחשבת נגינת הוויולה הפרועה שלו שתרמה רבות לאווירה הניסיונית הכללית שבאלבומים הראשונים. בין קייל וריד התפתחו מחלוקות בנוגע לכיוונה של הלהקה, שהובילו לבסוף לעזיבתו. ישנם מבקרים הטוענים שקייל היה חבר הלהקה שהשפיע יותר מכל על צלילה של הוולווט אנדרגראונד בתחילת דרכה, כאשר הם מצביעים על האלבום הרגוע שהוציאה הלהקה לאחר עזיבתו, "The Velvet Underground", ומאידך על האלבום הקודם "White Light/White Heat" שהתאפיין בנויז רוק ניסיוני. שלושה אלבומים המתעדים את יצירתו הניסיונית המוקדמת של קייל, באחד מהם מלווה אותו גיטריסט הוולווט סטרלינג מוריסון, יצאו לאור ב-2001.

### הפקות מוזיקליות

קייל הפיק מספר אלבומים לחברתו ללהקה ניקו ואת אלבום הבכורה של הסטוג'ס ואלבום הבכורה של המודרן לאברז. הוא הפיק אלבומי פוסט פאנק חשובים נוספים, ביניהם "סוסים", אלבום הבכורה של פטי סמית', "שאם 69", "סוזי והבאנשיז" ו"הפי מאנדייז".

### כאמן עצמאי
לאחר שעזב את וולווט אנדרגראונד הקליט ג'ון קייל ב-1969 את Church of Anthrax, אלבום משותף עם המלחין האמריקאי טרי ריילי (האלבום יצא רק ב-1971).

### שנות ה-70
קייל פתח בקריירת סולו ב-1970 עם תקליט בכורה מצוין "Vintage Violence".

ב-1972 יצא אלבומו השני The Academy in Peril, שהיה אינסטרומנטלי ברובה וכלל מוזיקה קלאסית מודרנית.

ב-1973 יצא אלבומו השלישי Paris 1919 שהוקלט עם נגני להקת ליטל פיט האמריקאית, לואל ג'ורג' וריצ'י היוורד ועם נגני כלי קשת ומיתר The UCLA Symphony Orchestra "פריז 1919" זכה לתשבחות רבות.

ב-1974 הוציא אלבום רביעי בשם "פחד" (FEAR) וב-1975 הקליט והוציא שני אלבומי סולו. החמישי Slow Dazzle והשישי Helen of Troy.
אלבום האולפן הבא שלו יצא רק בשנות ה-80.

### שנות ה-80
חמישה אלבומי סולו הוציא קייל בשנות ה-80, ביניהם Artificial Intelligence האלקטרוני והמסונתז מ-1985 ו-Words for the Dying מ-1989, שכלל שירי מחאה נגד מלחמת פוקלנד ויצירות של המשורר הדגול דילן תומאס, קטעים תזמורתיים וקטעי סולו לפסנתר.

### שנות ה-90
אלבומו המשותף משנת 1990 עם לו ריד, שהוקדש לזכרו של אנדי וורהול, "שירים לדרלה", הוביל מעט אחר כך לאיחודה של הוולווט אנדרגראונד ב-1993, אך איחוד זה לא נמשך זמן רב. קייל כתב מוזיקה לסרטים ויצירות לפסנתר סולו והוא ממשיך להוציא אלבומים. כיום יצירותיו מושפעות ממוזיקה אלקטרונית ורוק אלטרנטיבי.

## דיסקוגרפיה

## קישורים חיצוניים

**בעקבות הופעתו הראשונה בישראל בשנת 1985**
* , מתוך התוכנית "זהו זה!"
* 
* 
* 
**בעקבות הופעתו בישראל בשנת 2011**
* אורי זר אביב, ריאיון עם מר ג'ון קייל, Time Out תל אביב, 18 ביולי 2011
* 
* 
* 
* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אמני קולומביה רקורדס
קטגוריה:זמרים-יוצרים בריטים
קטגוריה:זמרי רוק בריטים
קטגוריה:מוזיקאי רוק
קטגוריה:חברי להקת הוולווט אנדרגראונד
קטגוריה:ולשים
קטגוריה:חברי היכל התהילה של הרוק אנד רול
קטגוריה:מפיקים מוזיקליים בריטים
קטגוריה:רב-נגנים
קטגוריה:אמני A&M רקורדס
קטגוריה:בריטים שנולדו ב-1942